Svend Auken (S), 2000-12-01:
En gang imellem kan det være utilfredsstillende, at når noget går utrolig godt, så pådrager det sig meget lidt opmærksomhed
, hvorimod selv små problemer, selv mindre vanskeligheder, kalder på betydelig politisk interesse.
Faktisk er vi her vidne til og kan aflægge beretning om en virkelig succes.
Det er jo stort set understreget af samtlige ordførere her i dag, at vi har at gøre med en succes.
Tænk på, hvor kontroversielt det var, da politikken blev tilrettelagt, hvor omstridt det var.
Jeg mindes fra min tid i Anker Jørgensen-regeringen, hvor kontroversielt hele dette anlæg og genforhandlingen og den nye aftale med koncessionshaverne var, og hvor voldsomme ord der blev brugt, og hvor megen interesse det skabte, og også hvor mange problemer, det havde i sit kølvand.
Og så situationen i dag, hvor vi 20 år efter må gøre status og sige, at den politik, der dengang blev fastlagt, har været til stor fordel for det danske samfund og til stor fordel for koncessionshaverne.
Jeg vil gerne sige ordførerne tak for, at vurderingen af, hvad der foregår derude, er så sammenfaldende, som den er.
Jeg ved, at hr. Kolstrup har en anden holdning, men i virkeligheden afspejler meget af hans kritik en tilsvarende - han er bare ikke enig i resultatet - erkendelse af, at det trods alt er lykkedes derude.
Jeg vil gerne i den forbindelse udtrykke stor anerkendelse af dem, der på myndighedsside har arbejdet med det her, men jeg vil også gerne tilslutte mig de af ordførerne, der har udtrykt anerkendelse i forhold til vores partnere derude.
Det har været hårde partnere.
Det er hårde partnere.
Det er bestemt ikke nogen pigespejderbevægelse, vi har med at gøre i Nordsøforhandlingerne, men det er teknisk set meget dygtige folk.
Så vi udnytter betydeligt mere af de felters potentiale, end man på forhånd kunne have troet, og det har været til stor fordel for det danske samfund.
Jeg er også meget glad for at kunne sige, at vi har fået nye aktører ind i Nordsøen, også dygtige aktører, også aktører, der tjener penge og viser håndværk derude.
Jeg tror, det for alle parters vedkommende er rigtigt, at vi har flere aktører.
Jeg er ked af, at jeg, når det drejer sig om fremtiden, ikke har noget præcist svar.
Jeg har været glad for denne her diskussion og har hørt de mange synspunkter, også hr. Kolstrups synspunkter, men jeg tror alligevel, jeg må sige, at de fleste af os har dette dobbelte ønske om på den ene side at sikre en fortsat kommerciel bæredygtig og, havde jeg nær sagt, aggressiv indsats i Nordsøen og på den anden side vores interesser i at få en så fornuftig udnyttelse af ressourcerne som muligt.
Jeg har også været glad for, at flere af ordførerne har taget den bold op, som jeg selv i mit første svar prøvede at spille, nemlig det synspunkt, som i øvrigt er bærende for »Energi 21«, at vi ved udnyttelsen af ressourcerne i Nordsøen får et overskud og et pusterum til at udvikle andre energiteknologier, der gør, at vi kan udnytte hjemlige energikilder.
Vindkraft er jo en succeshistorie.
Biomasse er på vej til at blive en succeshistorie.
Vi har også med forespørgerne aftalt forskellige forskningsprojekter på andre energikilder i fremtiden, f.eks. bølgeenergi.
Under Haagmødet blev jeg forelagt en række ret interessante internationale projekter omkring bølgeenergi, som vi bestemt også skal være optaget af.
nærliggende er de meget store geotermiressourcer, vi har i Danmark.
Alt det får vi mulighed for at udvikle og få til at fungere, samtidig med at vi bruger vores ressourcer ude i Nordsøen.
Der er jo mange forskellige overvejelser om potentialet i Nordsøen: Der er skatteregimet, der er 2012-forhandlingerne, som vi selvfølgelig i forhold til aftalen har lovet at tage op i god tid.
Der er mange forskellige aspekter.
Jeg skal love at holde Folketinget fuldt orienteret og sige til de partier, som vi jo lægger vægt på at have et tæt forhold til for at sikre kontinuiteten og bredden og for den sags skyld også dybden i energipolitikken, at det kan fortsætte.
Og så vil jeg endelig sige til forespørgeren, som jo har gjort meget for at holde debatten i gang i dag, og det må jeg sige er blevet gjort på en fin og lødig måde fra hr. Kolstrups side, at også med ham - selv om vi har forskellige udgangspunkter - lægger vi vægt på at have diskussionen.
Jeg synes ofte, at de kritiske indspil, vi får fra Enhedslistens side, har vist sig at være nyttige på den måde, at vi andre også bliver opmærksomme på problemer derude.
Det overordnede synspunkt er, at det danske samfund skal have mest muligt ud af sine energiressourcer i Nordsøen; det er vi jo enige om.